Ilmastonmuutos ja seksuaalinen tasa-arvo nousivat päärooliin presidentti Barack Obaman virkaanastujaispuheessa Yhdysvalloissa. Sanomalehti The New York Times kuvaa Obaman puhetta liberaaliksi.

New York Timesin mukaan Obamasta tuli ensimmäinen Yhdysvaltain presidentti, joka on maininnut virkaanastujaispuheessaan sanan ”gay”, homo. Obama, joka vastusti samansukupuolisten ihmisten avioliittoa vielä viime vuonna, peräänkuulutti nyt seksuaalista tasa-arvoa.

–Matkamme ei ole valmis ennen kuin homoseksuaaleja veljiämme ja siskojamme kohdellaan lain edessä tasa-arvoisesti. Sillä jos meidät kaikki on tehty samanarvoisiksi, on myös toisiamme kohtaan tuntemamme rakkaus samanarvoista, Obama sanaili.

Homoavioliitto on laillistettu tietyissä Yhdysvaltain osavaltioissa.

Lisäksi Obama otti puheessa näkyvästi esiin ilmastonmuutoksen.

–Tulemme vastaamaan ilmastonmuutoksen uhkaan, sillä jos emme tee sitä, petämme omat lapsemme ja tulevat sukupolvet, hän sanoi.

–Jotkut voivat kiistää tiedemaailman ylivoimaisen enemmistön näkemyksen, mutta eivät kuivuuden, myrskyjen ja metsäpalojen karmeita seurauksia, hän perusteli.

The New York Times tulkitsee ilmastonmuutoksen saaman keskeisen huomion tarkoittavan sitä, että Obama uskoo pystyvänsä todella vaikuttamaan ilmastonmuutoksen painoarvoon Yhdysvaltain politiikassa.